Tza̱j ne̱ cavii Jesús xráá tacaan cuꞌna̱j Tacaan ma̱n Chruun Olivó a.
Dan me se rej síj güii me se caꞌanj uún Jesús rej ya̱nj nuvií noco̱o a.
Ga̱a ne̱ cuchiꞌ cunuda̱nj nij yuvii̱ rihaan soꞌ,
ne̱ caꞌanj ca̱yáán soꞌ,
ne̱ tucuꞌyón soꞌ man nij yuvii̱ yoꞌ a.
Veé dan,
ne̱ caꞌnaꞌ nij síí naquiꞌyaj cu̱u stucua̱nj Moisés do̱ꞌ,
nij síí fariseo do̱ꞌ,
ne̱ nica̱j nij soꞌ man ꞌo̱ chana̱ caꞌnaꞌ nij soꞌ rihaan Jesús a.
Ne̱ chana̱ nariꞌ nii otoj ga̱ ꞌo̱ snóꞌo me noꞌ,
tza̱j ne̱ né ni̱ca̱ noꞌ me soꞌ maꞌ.
Cheꞌé dan taꞌaa nij soꞌ man noꞌ,
ne̱ nica̱j nij soꞌ man noꞌ caꞌnaꞌ nij soꞌ rihaan Jesús,
ne̱ cachrón nij soꞌ man chana̱ tanu̱u̱ maꞌa̱n nij soꞌ ga̱ Jesús a.
Ga̱a ne̱ cataj nij soꞌ rihaan Jesús a:
―Chana̱ nihánj me se ma̱an orá otoj noꞌ ga̱ ꞌó snóꞌo,
ne̱ nariꞌ nii man noꞌ,
ne̱ taꞌaa nii man noꞌ,
maestro.
Dan me se stucua̱nj Moisés taj se vaa no̱ xcúún níꞌ go̱ꞌ níꞌ yahij man chana̱ vaa da̱nj nda̱a se cavi̱ꞌ noꞌ,
taj tucuáán yoꞌ na̱nj á.
Cheꞌé dan me,
da̱j quiꞌya̱j níꞌ,
rá so̱ꞌ ga̱ ―taj nij soꞌ,
xnáꞌanj nij soꞌ man Jesús a.
ꞌO̱ se guun rá nij soꞌ caꞌmi̱i̱ Jesús ꞌo̱ nana̱ vaa nij cheꞌé stucua̱nj Moisés,
ga̱a ne̱ caꞌve̱e cuta̱ꞌ nij soꞌ cacunꞌ xráá Jesús cheꞌé nana̱ caꞌmi̱i̱ soꞌ a.
Dan me se caꞌanj canicu̱nꞌ ru̱j Jesús,
ne̱ cachrón raꞌa soꞌ letrá rihaan yoꞌóó a.
Tza̱j ne̱ ꞌo̱ rquee̱ nij soꞌ xnáꞌanj nij soꞌ man soꞌ a.
Cheꞌé dan canicunꞌ caya̱ uún soꞌ,
ne̱ cataj soꞌ rihaan nij soꞌ a:
―Sese da̱nj me rá soj,
ne̱ caꞌve̱e,
tza̱j ne̱ a̱ me maꞌa̱n ꞌo̱ soj taj a̱ doj cacunꞌ tumé roꞌ,
caꞌve̱e go̱ꞌ yahij man noꞌ asino ya̱a̱n á ―taj Jesús rihaan nij soꞌ a.
Ga̱a ne̱ caꞌanj canicu̱nꞌ ru̱j uún Jesús,
ne̱ cachrón uún soꞌ letrá rihaan yoꞌóó yoꞌ a.
Veé dan,
ga̱a ne̱ guun naꞌa̱j nij soꞌ ga̱a cuno nij soꞌ snana̱ Jesús,
ne̱ nayón nij soꞌ chrej,
ne̱ caꞌanj nij soꞌ a.
Dan me se nda̱a ꞌo̱ ꞌo̱ nij soꞌ nayón chrej,
ne̱ asino ya̱a̱n caꞌanj nij síí cachij doj,
ga̱a ne̱ canocoꞌ nij síí tachru̱u̱ doj xcó nij soꞌ,
ne̱ caꞌanj cunuda̱nj nij soꞌ na̱nj ado̱nj.
Nda̱a síj,
ga̱a ne̱ quináj u̱u̱n Jesús,
ne̱ nicunꞌ o̱rúnꞌ chana̱ yoꞌ rihaan soꞌ a.
Ga̱a ne̱ canicunꞌ caya̱ uún Jesús,
ne̱ cataj soꞌ rihaan chana̱ yoꞌ a:
―Me rej vaj nij síí cutaꞌ cacunꞌ xráá so̱ꞌ ga̱.
A̱ ꞌó nij soꞌ ne quisi̱j rá cavi̱ꞌ so̱ꞌ a̱ naꞌ ―taj Jesús,
xnáꞌanj soꞌ man chana̱ yoꞌ a.
Ga̱a ne̱ cataj chana̱ yoꞌ a:
―Taj va̱j a̱ ꞌó síí me rá caꞌmi̱i̱ da̱nj a̱ maan,
Señor ―taj chana̱ yoꞌ rihaan Jesús a.
Ga̱a ne̱ cataj Jesús rihaan noꞌ a:
―A̱ ꞌu̱nj se̱ cataj se vaa quiꞌya̱j nii sayuun mán so̱ꞌ a̱ maꞌ.
Dan me se caꞌa̱nj so̱ꞌ,
ne̱ se̱ quiꞌyáá so̱ꞌ a̱ doj cacunꞌ rej rihaan so̱ꞌ a̱ maꞌ ―taj Jesús rihaan chana̱ yoꞌ a.